Comencen les obres de renovació de les xarxes d'aigües dels carrers Canalejas del Port de Sagunt i Els Dolors de Sagunt
23 d’octubre 2019

![Imagen 1](/media/me0bcxud/c_pepe-gil.jpg)

Des de la regidoria d'Aigües de Sagunt informen que les obres de renovació de la xarxa d'aigües del carrer Canalejas (el Port de Sagunt) i del carrer Els Dolors (Sagunt) estan a punt d'iniciar-se.

  

Pel que fa a la renovació de la xarxa d'aigua potable, residual i pluvial del carrer Canalejas, el pressupost de licitació (IVA inclòs) ascendix a 289.198 euros. Des de l'empresa mixta Aigües de Sagunt informen que esta inversió es realitza atés que actualment la xarxa de sanejament d'este carrer presenta molts problemes, que afecten tant al seu funcionament com al manteniment dels col·lectors. La causa principal d'estos problemes és la deterioració del col·lector existent en el tram des del carrer Treball fins al carrer Nou, perquè es tracta de col·lectors de formigó de diàmetres reduïts (de 300 i 350 mm en la seua majoria) que han vist superada la seua vida útil presentant seriosos problemes d'aterraments i trencament de les seues parets. Tot això s'acaba traduint en embossos continus que necessiten l'extracció de les aigües residuals emmagatzemades d'una forma periòdica.

  

  

![](/media/wnfbfmcs/51_c_calle-canalejas-1.jpg)  
  

D'igual forma, després d'haver analitzat la xarxa existent d'aigües pluvials en la zona d'actuació s'ha projectat l'execució d'un nou col·lector més a munt de l'existent amb l'objectiu de donar continuïtat a la xarxa separativa en esta zona. Quant a la xarxa existent d'aigua potable en la zona, està materialitzada mitjançant una canonada de fibrociment que discorre pel centre de la calçada i que connecta per un dels laterals amb el carrer Treball. Per això, es proposa la substitució d'esta canonada per dos canonades de polietilé que discorreran per les dos voreres existents renovant, d'esta manera, totes les escomeses existents al carrer.

  

Pel que fa a la renovació de la xarxa d'aigua potable i aigües residuals del carrer Els Dolors, esta té un pressupost de licitació (IVA inclòs) de 74.913 euros i des d'Aigües de Sagunt justifiquen esta inversió, ja que, actualment, la xarxa de sanejament d'este carrer presenta molts problemes, que afecten tant al seu funcionament com al manteniment dels col·lectors. En concret es tracta del tram del carrer Els Dolors comprés entre el carrer Passió i el carrer Vell del Castell.​

  

![](/media/33wp15z3/51_c_calle-dolores-10.jpg)  
  

El regidor de Manteniment i Aigües, Pepe Gil, ha recordat que estes obres estan motivades per la deterioració de la xarxa de clavegueram i que al mateix temps es renovarà la connexió de servicis dels habitatges. Amb estes intervencions, ha declarat el regidor “**se solucionaran els problemes de vessament que té el veïnat d’estes dos vies com a conseqüència de les pèrdues que té el clavegueram**”, per la qual cosa ha manifestat que les obres es realitzaran el més ràpidament possible.

  

La causa principal d'estos problemes és la deterioració del col·lector existent en el tram comentat perquè es tracta d'un col·lector de formigó que ha vist superada la seua vida útil i presentava seriosos problemes d'aterraments i trencament de les seues parets. Tot això s'acaba traduint en embossos continus que necessiten l'extracció de les aigües residuals emmagatzemades d'una forma periòdica. A més, durant episodis de pluja es produïx l'entrada en càrrega del tram de col·lector citat, el que acaba provocant el desbordament de les aigües residuals al carrer Els Dolors i als carrers confrontants situats a menor cota. Amb la renovació del col·lector en esta ocasió també s'aprofitarà per renovar les escomeses domiciliàries existents.

  

Quant a la xarxa existent d'aigua potable en la zona, està materialitzada mitjançant una canonada de fibrociment que discorre pel centre de la calçada i que connecta en els seus dos extrems a dos canonades de polietilé. Es renovarà per tant el tram de canonada de fibrociment per una canonada de polietilé per a assegurar una continuïtat de diàmetres en la xarxa. Igual que amb la xarxa de sanejament es renovaran totes les escomeses existents al carrer, amb la instal·lació de nous ramals de polietilé i la col·locació de noves aixetes portella.

  

*   [](http://www.facebook.com/sharer.php?u=https://aytosagunto.es/va/actualitat/comencen-les-obres-de-renovacio-de-les-xarxes-d-aigues-dels-carrers-canalejas-del-port-de-sagunt-i-els-dolors-de-sagunt/ "Facebook")
*   [](http://twitter.com/share?url=https://aytosagunto.es/va/actualitat/comencen-les-obres-de-renovacio-de-les-xarxes-d-aigues-dels-carrers-canalejas-del-port-de-sagunt-i-els-dolors-de-sagunt/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/comencen-les-obres-de-renovacio-de-les-xarxes-d-aigues-dels-carrers-canalejas-del-port-de-sagunt-i-els-dolors-de-sagunt/ "Linked In")
*   [](mailto:?body=https://aytosagunto.es/va/actualitat/comencen-les-obres-de-renovacio-de-les-xarxes-d-aigues-dels-carrers-canalejas-del-port-de-sagunt-i-els-dolors-de-sagunt/)